足疾愈約客遊湖上園
作者：張鎡
朝代：宋

paragraphs: 平生志四方，豈願守三窟。
超凌風中驥，振迅霜後鶻。
無何足受濕，步履遽臲卼。
投鍼痛循筋，濯藥熱透骨。
重纏韈中絖，嬾顧囊內笏。
長懷駱賓王，曠邁困沉泊。
胸蟠經綸業，與氣共振拔。
紛紛灞上旅，太半貴肥腯。
儻其尚細謹，俗眼愈超忽。
臨壚指醇酒，洗滌去泥淈。
器宏事果遂，闊步黄金闕。
宿來病殊減，砌域可踔越。
拘攣日既深，得差興尤發。
湖山想貽笑，相忘兩逾月。
霜花著紅小，幽香逗疎樾。
風晴春一似，携具任倉卒。
招邀二三子，才思湧難竭。
却愁費吾詩，筆端口方訥。